ORDE do 9 de decembro de 2008 pola que se regulan e se convocan para o ano 2009 as axudas para a compra de gando bovino e ovino-cabrún, que teña por obxecto a reposición das reses como consecuencia do sacrificio obrigatorio en execución dos programas de control e erradicación de enfermidades dos animais.
CONSELLERÍA DO MEDIO RURAL — III. OUTRAS DISPOSICIÓNS — 15/12/2008

O Real decreto 2611/1996, do 20 de decembro, polo que se regulan os programas nacionais de erradicación de enfermidades dos animais (BOE nº 307, do 21 de decembro), establece no seu artigo 2 as enfermidades que estarán sometidas a control oficial en programas nacionais de erradicación.
Nos artigos 15, 16 e 17 deste real decreto disponse o sacrificio obrigatorio dos animais reaccionantes positivos a algunha destas enfermidades e o dereito a percibir indemnizacións como consecuencia desa obrigatoriedade de sacrificio deses animais.
Con todo, as indemnizacións establecidas son insuficientes para paliar as importantes perdas económicas dos produtores, sobre todo naquelas explotacións en que se fai un baleiro sanitario total por sacrificio preventivo e destrución de todos os seus animais, que, ademais, teñen que sufrir un período de inactividade produtiva ata que os servizos veterinarios oficiais autoricen novamente a reintrodución de animais novos nesa explotación.
Así, aínda que a Lei de sanidade animal recoñece expresamente o dereito do dono do animal a ser indemnizado polo dano causado ao sacrificar os animais, a aplicación dos métodos de valoración existentes na actualidade non é proporcional á deterioración patrimonial que efectivamente se produce porque se lle impide producir durante un período de tempo e, en moitos casos, constitúe o seu medio de vida, polo que, unha vez declarada a enfermidade se produce na práctica unha situación de grave desamparo e indefensión. Estes feitos poden poñer en perigo a viabilidade económica destas explotacións.
Consecuentemente co exposto anteriormente, faise imprescindible establecer os mecanismos de reparación e resarcimento dos danos realmente causados ao propietario ante o establecemento de medidas obrigatorias como consecuencia dun programa de prevención e erradicación de enfermidades dos animais, das cales en ningún caso se pode facer responsable o propietario da explotación.
Ademais, hai que ter en conta a dificultade con que se atopa o produtor para poder repoñer os animais de similares características aos que tivo que sacrificar, e que na maior parte dos casos non hai posibilidade de alcanzar a reposición total ao mesmo tempo.
Polo tanto, para aqueles casos en que nas indemnizacións por sacrificio obrigatorio non se acada o valor de adquisición de novos animais similares aos sacrificados e consecuentemente non resultaría factible repoñer eses animais, considérase necesario establecer axudas para favorecer a reposición de gando sacrificado obrigatoriamente.
Na súa virtude, de conformidade co disposto no artigo 30.1º.3 do Estatuto de autonomía de Galicia, e en uso das facultades que me confire o artigo 14 da Lei 9/2007, do 13 de xuño, de subvencións de Galicia, así como en uso das competencias que me confire a Lei 1/1983, do 22 de febreiro, modificada pola Lei 11/1988, do 20 de outubro, reguladora da Xunta e da súa Presidencia.
DISPOÑO:
Artigo 1º.-Obxecto.
Establécense axudas aos titulares de explotacións de gando bovino, ovino e cabrún para a compra de animais da citada especie que teña por obxecto a reposición de efectivos naquelas explotacións en que se ordenou o sacrificio de animais das especies bovina, ovina e cabrúa existentes nela, tras a realización do diagnóstico dunha das enfermidades sometidas a un programa oficial de control ou erradicación. Tamén se incluirán os casos de morte dos animais das citadas especies por mor dunha enfermidade sometida a un programa oficial de control ou erradicación.
Artigo 2º.-Beneficiarios.
Poderán acceder a estas axudas as persoas físicas ou xurídicas, titulares de explotacións de gando en que se ordenase o sacrificio obrigatorio de bovinos, ovinos ou cabrúns existentes na explotación como consecuencia do diagnóstico dunha das enfermidades sometidas a un programa oficial de control ou erradicación, así como daquelas explotacións onde morreron os animais por mor dunha enfermidade sometida a un programa oficial de control ou erradicación.
Artigo 3º.-Requisitos dos beneficiarios.
1. Para poder ter dereito ás axudas establecidas nesta orde, é imprescindible o cumprimento estrito da normativa en vigor sobre epizootias, programas de erradicación de enfermidades animais e a relativa á vixilancia epidemiolóxica das encefalopatías esponxiformes transmisibles. Esta normativa recóllese na Lei 8/2003, do 24 de abril, de sanidade animal; Regulamento de epizootias do 4 de febreiro de 1995; Real decreto 2611/1996, do 20 de decembro, polo que se regulan os programas nacionais de erradicación de enfermidades de animais; Regulamento (CE) 999/2001, do Parlamento Europeo e do Consello, referente á vixilancia epidemiolóxica e aos controis das encefalopatías esponxiformes transmisibles e ás súas posteriores modificacións; Regulamento (CE) 1774/2002, do Parlamento Europeo e do Consello polo que se establecen as normas sanitarias aplicables aos subprodutos animais non destinados ao consumo humano; e en todas aquelas normas de desenvolvemento en materia de sanidade animal.
2. A Administración comprobará os seguintes requisitos:
a) En todos os casos, ter sacrificado obrigatoriamente aqueles animais de especies susceptibles de padecer a enfermidade e que foron diagnosticados positivos.
b) Ter efectuado previamente á reposición dos animais a limpeza e desinfección da explotación de acordo coa lexislación vixente e as instrucións da autoridade competente.
c) Non estar en ningún dos seguintes supostos establecidos no artigo 22 da Orde do 4 de abril de 1997 pola que se establecen as normas para o desenvolvemento das campañas de saneamento gandeiro das especies bovina, ovina e cabrúa:
1º.-Que aparezan na corte reses bovinas, ovinas e/ou cabrúas sen identificar, non existindo causa xustificada para isto.
2º.-Que existan mostras de manipulación na documentación sanitaria e/ou marcas de identificación.
3º.-Que a totalidade das reses non foi sometida a campañas nos anos anteriores tendo idade para isto.
4º.-Que exista evidencia de calquera manipulación que poida alterar a fiabilidade dos resultados nas probas prácticas ou laboratoriais.
5º.-Que se vendesen ou adquirisen animais quebrantando a inmobilización sinalada no artigo 13º desta orde ou se incorporase á explotación algún animal que non proceda de explotación cualificada sanitariamente, se descoñeza á súa orixe ou careza de acreditación sanitaria suficiente.
6º.-Que o sacrificio se leve a cabo en lugares ou matadoiros non autorizados ou nos situados fóra de Galicia sen autorización previa para o seu traslado.
7º.-Que non se sacrifiquen todas as reses positivas no prazo de trinta días naturais a partir da data da marcación coa T ou da notificación da positividade.
8º.-Que a corte se atope nun estado de deficiente hixiene e desinfección, ou non cumpra coas normas técnicas que en cada caso se establezan.
9º.-Que non se declare a incorporación dos animais procedentes doutras explotacións no prazo e condicións establecidas nesta orde.
Artigo 4º.-Requisitos dos animais adquiridos.
1. Os animais da especie bovina obxecto de subvención procederán de explotacións con cualificación sanitaria T3 e B4 e libre de encefalopatías esponxiformes transmisibles.
2. Unicamente será subvencionable a reposición efectuada con animais correctamente identificados para manter na explotación un nivel de produción similar ao existente con anterioridade ao sacrificio.
Artigo 5º.-Clase e contía das axudas.
1. As axudas para a compra de animais destinados á reposición considerados nesta orde poderán concederse nas contías e cos límites seguintes:
a) Cincocentos euros (500 ) por animal adquirido da especie bovina e 50  no ovino-cabrún, nos casos de baleiro sanitario nunha explotación, e que será incrementado nun 10% se pertence a unha ADS ata un máximo de 24.000  por beneficiario.
b) O 75% do importe citado no primeiro parágrafo por cada animal adquirido nos casos en que non se realiza o baleiro total da explotación, importe que será incrementado nun 10% se pertence a unha ADS ata un máximo de 12.000  por beneficiario.
c) Ademais do establecido nos puntos anteriores, poderá concederse unha contía adicional nos casos seguintes:
1º.-Se os animais sacrificados pertencen a explotacións incluídas en núcleos de control leiteiro, nun importe por animal igual ao resultado de multiplicar:
0,15  polos quilos de leite resultantes de aplicar a diferenza entre o rendemento leiteiro medio de, polo menos, o 60% da femias da explotación con maior rendemento e cantidade de 6.700 quilos.
2º.-Se os animais sacrificados pertencen a unha raza cárnica e están inscritos no libro xenealóxico da citada raza poderase engadir unha contía adicional de:
150  en vacas menores de 10 anos cualificación morfolóxica de 75 a 79 puntos.
300  en vacas menores de 10 anos cualificación morfolóxica de 80 a 84 puntos.
450  en vacas menores de 10 anos cualificación morfolóxica máis de 85 puntos.
Aplicaríase a cualificación morfolóxica que figure na carta do animal.
Nestes últimos casos o límite máximo por beneficiario será de 36.000 .
d) En todo caso, a axuda concedida para compensar a diferenza entre o importe das indemnizacións xa concedidas polo animal sacrificado por motivos sanitarios e o prezo de adquisición dun animal de substitución non poderá exceder a axuda máxima á renda que se pode conceder en virtude do artigo 10, número 2, letra a), inciso ii), do Regulamento (CE) nº 1857/2006.
2. O número de reses obxecto da axuda non poderá ser superior, en ningún caso, ao dos animais que figuren asignados a esa explotación na base de datos oficial da Consellería do Medio Rural e que fosen obxecto de sacrificio obrigatorio, ou mortos por enfermidade sometida a un programa oficial de control ou erradicación.
3. No cálculo das axudas teranse en conta os seguintes aspectos:
a) Para causar dereito á axuda, as enfermidades deben figurar na lista de epizootias da Oficina Internacional de Epizootias ou no anexo da Decisión 90/424/CEE.
b) A axuda limitarase a perdas ocasionadas polas enfermidades cuxos brotes fosen oficialmente recoñecidos polas autoridades competentes dentro dun programa público, de prevención, control ou erradicación.
c) Restaranse do importe máximo da axuda os importes recibidos en virtude de réximes de seguros e os custos que non se efectuasen debido á enfermidade e que se terían efectuado de todas as formas.
d) Non se poderán conceder axudas por enfermidades para as cales a normativa comunitaria impoña taxas específicas para medidas de loita contra elas.
e) Non se poderán conceder axudas por medidas cuxo custo, segundo o establecido pola normativa comunitaria, deba se sufragado polos gandeiros, salvo que ese custo quede totalmente compensado por taxas obrigatorias pagadas polos produtores.
f) Non se poderán pagar axudas para compensar perdas ou gastos producidos nun momento anterior a un prazo de catro anos.
Artigo 6º.-Solicitudes, prazos e documentación.
1. As solicitudes, segundo o modelo que figura como anexo I desta orde, poderán presentarse nas oficinas da Consellería do Medio Rural, así como nos demais lugares e forma previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, e no Decreto 164/2005, do 16 de xuño.
2. O prazo de presentación de solicitudes será desde o día seguinte ao da data de publicación desta orde ata o 21 de novembro do ano 2009, incluída esta data no cómputo do prazo.
3. Coa solicitude achegarase a seguinte documentación:
a) NIF do solicitante no caso de persoas físicas e CIF cando se trate de persoas xurídicas.
b) Certificado da entidade bancaria acreditativo de que a conta citada na solicitude para a domiciliación dos pagamentos corresponde ao solicitante.
c) Facturas pagadas, ou documento equivalente, que acrediten a compra das reses polas cales se solicita a axuda.
d) Valor obtido na comercialización do animal.
e) Xustificantes do importe percibido polas canais no matadoiro.
f) Documento xustificativo do importe percibido por seguros gandeiros, de ser o caso.
En caso de ser unha explotación incluída no núcleo de control leiteiro, certificación que acredite os rendementos medios obtidos polo rabaño correspondente ás lactacións válidas e finalizadas.
g) No caso de que os animais sacrificados fosen de raza cárnica e estivesen inscritos no Libro xenealóxico da raza, copia cotexada da Carta xenealóxica dos animais sacrificados en que figure a cualificación morfolóxica.
h) No caso de persoas xurídicas, copia compulsada do documento de constitución da sociedade e os estatutos e certificado expedido polo órgano xestor da sociedade en que conste o acordo de solicitar a axuda e a identidade da persoa autorizada para solicitala.
4. Se a solicitude non reúne os requisitos sinalados nos puntos anteriores, os servizos provinciais de gandaría requirirán o interesado, na forma establecida na Lei 30/1992, do 26 de novembro, para que nun prazo de dez días emende a falta ou achegue os documentos preceptivos coa indicación de que, se así non o fixese, se considerará que desistiu da súa petición, despois de ditada a resolución para o efecto.
Artigo 7º.-Tramitación e resolución.
1. Os servizos provinciais de gandaría remitiranlle á Dirección Xeral de Produción, Industrias e Calidade Agroalimentaria o seu informe sobre as solicitudes presentadas. A tramitación das axudas correspóndelle ao director xeral de Produción, Industrias e Calidade Agroalimentaria, que elevará a correspondente proposta de resolución ao conselleiro do Medio Rural, a quen lle corresponde a resolución das axudas.
2. Poderán resolverse as solicitudes de axuda a medida que se vaian presentando conforme o previsto no artigo 19.2º da Lei 9/2007, do 13 de xuño, de subvencións de Galicia.
3. Emitirase resolución do conselleiro do Medio Rural de aprobación ou denegación da axuda en que se especifiquen os recursos que procedan. Contra a resolución que dite o conselleiro do Medio Rural poderase interpoñer recurso potestativo de reposición no prazo dun mes contado desde o día seguinte ao da notificación daquela.
4. A resolución notificarase na forma prevista no artigo 59 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
5. Poderán entenderse desestimadas as solicitudes non resoltas nun prazo de seis meses contados desde a súa data de presentación. Transcorrido o devandito prazo, o interesado dispón de tres meses para interpoñer recurso potestativo de reposición ante o conselleiro do Medio Rural.
6. Cabe interpoñer directamente recurso contencioso-administrativo ante o órgano xurisdicional contencioso-administrativo competente, no prazo de dous meses, contados a partir do día seguinte ao da notificación da resolución.
7. A resolución de concesión poderá ser modificada en caso de alteración das condicións que se tiveron en conta para a concesión da subvención, ou en todo caso pola obtención concorrente da axuda e subvención outorgadas por outras administracións ou entes públicos ou privados, nacionais ou internacionais.
Artigo 8º.-Xustificación e pagamento.
1. Os servizos provinciais de Gandaría realizarán as comprobacións da documentación presentada polos solicitantes para xustificar a compra das reses e da reposición efectiva.
2. O pagamento da subvención realizarase dunha soa vez, logo de comprobación do cumprimento dos requisitos establecidos.
3. Os beneficiarios presentarán antes do pagamento unha declaración complementaria do conxunto das axudas, tanto as aprobadas ou concedidas como as pendentes de resolución das distintas administracións públicas competentes ou calquera dos seus organismos, entes ou sociedades.
4. De acordo co artigo 20 da Lei 9/2007, do 13 de xuño de subvencións de Galicia, a presentación da solicitude de concesión de axuda polo interesado comportará a autorización ao órgano xestor para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia.
Non obstante, quedarán exentos da xustificación do cumprimento das obrigas establecidas no parágrafo anterior os beneficiarios das axudas que non superen un importe de 1.500 euros.
Artigo 9º.-Compatibilidades das axudas.
As subvencións reguladas por esta orde serán compatibles con calquera outra que se poida obter das distintas administracións para a mesma finalidade, pero o importe conxunto de todas non poderá superar a diferenza establecida no parágrafo final do número 1 do artigo 5º.
Artigo 10º.-Controis.
1. A Consellería do Medio Rural poderá realizar os controis administrativos e inspeccións que considere oportunos co fin de comprobar a veracidade dos datos consignados na documentación presentada, así como o cumprimento dos requisitos para a percepción da axuda. O beneficiario estará obrigado a colaborar na citada inspección, proporcionando os datos requiridos e facilitando, se é o caso, o acceso á explotación.
2. O beneficiario ten a obriga de facilitar toda a información que lle sexa requirida polo órgano xestor, así como pola Intervención Xeral da Comunidade Autónoma ou o Consello de Contas e o Tribunal de Contas no exercicio das súas funcións de fiscalización e control.
Artigo 11º.-Incumprimento e reintegro.
1. O incumprimento polo beneficiario de calquera das condicións establecidas nesta orde dará lugar á perda do dereito á subvención e á devolución, se é o caso, das cantidades indebidamente percibidas.
2. Igualmente procederá reintegro nos supostos previstos no artigo 33 da Lei 9/2007, do 13 de xuño, de subvencións de Galicia.
Artigo 12º.-Financiamento.
As axudas establecidas nesta orde aboaranse con cargo á aplicación orzamentaria 11.03.713E.770.3 dos orzamentos xerais da Comunidade Autónoma de Galicia para o ano 2009, para o que se destina inicialmente un importe de 440.000 euros, que poderá ser incrementado na medida necesaria para que poidan ser atendidas todas as solicitudes recibidas conforme o previsto no artigo 31.2º da Lei 9/2007, do 13 de xuño, de subvencións de Galicia.
En todo caso, a concesión das axudas quedará condicionada á aprobación da Lei de orzamentos xerais da Comunidade Autónoma de Galicia para o ano 2009, de acordo co artigo 5 da Orde do 11 de febreiro de 1998, pola que se regula a tramitación anticipada de expedientes de gasto, modificada pola Orde do 27 de novembro de 2000 e pola Orde do 25 de outubro de 2001.
Disposicións adicionais
Primeira.-Nos aspectos non contados nesta orde terá que aterse ao disposto na Lei 9/2007, do 13 de xuño, de subvencións de Galicia, e no Decreto 287/2000, do 21 de novembro, por o que se desenvolve o réxime de axudas e subvencións públicas da Comunidade Autónoma de Galicia e na Lei 38/2003, xeral de subvencións.
Segunda.-Esta orde está suxeita á comunicación á Unión Europea e o pagamento das axudas quedará en todo caso condicionado a que os órganos competentes da Unión Europea adopten unha decisión de non formular obxeccións a elas, ou declarasen a subvención compatible co mercado común, e as posibles observacións e modificacións derivadas de tal pronunciamento.
Terceira.-De acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante da axuda consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, de ser o caso.
Disposicións derradeiras
Primeira.-Facúltase o director xeral de Produción, Industrias e Calidade Agroalimentaria para ditar as disposicións necesarias para o desenvolvemento e cumprimento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 9 de decembro de 2008.
Alfredo Suárez Canal
Conselleiro do Medio Rural
Ver referencia pdf "24200D008P038.PDF"